《老农吟》
宋代·柴元彪

袯襫田家翁，矍铄须眉白。问渠年几许，不记年庚甲。

自言身世居此村，三十得儿儿复孙。伤哉儿孙已露电，朝昏只影空断魂。

生来只是种田土，田土祇今易几主。乡村成败历能言，英雄磨灭不知数。

尽日垄亩力耕耘，饷馌炊舂倩比邻。归来薄暮饭牛罢，索绹织屦宵犹勤。

吁嗟兮，既绝望乎鸠杖与糜粥，曾不见富人之哀我茕独。

但愿年丰醉鸡豚，重见太平死亦足。纵如颜都尉、马伏波，老来恩宠成蹉跎。

蚁穴一梦今如何，贫富夭寿总如此。我莫愁，君莫喜，好将荣辱哀乐、是非得失付与东流水。

作者简介：柴元彪，（约公元一二七零年前后在世）字炳中，号泽襢居士，江山人，柴望之徒弟。生卒年均不详，约宋度宗咸淳中前后在世。尝官察推。宋亡舆从兄望等四人隐居不仕，人称“柴氏四隐”。元彪工诗，著有袜线集，巳佚。今存柴氏四隐集，《四库总目》中。